
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 23 ноември 2025 г. в Гвинея Бисау се проведоха общи избори; като има предвид, че основната опозиционна партия — Африканската партия за независимост на Гвинея и Кабо Верде (АПНГКВ), не беше допусната до участие в изборите;
Б.	като има предвид, че на 26 ноември 2025 г. група военни под ръководството на генерал Хорта Нта завзеха властта със сила, като незаконно спряха изборния процес в навечерието на официалното обявяване на изборните резултати; като има предвид, че поради връзките между ръководителя на преврата и действащия президент Ембало бяха повдигнати сериозни обвинения, че превратът е бил организиран с цел предотвратяване на изборно поражение;
В.	като има предвид, че протестиращите призоваха органите да публикуват изборните резултати; като има предвид, че военната хунта наложи тежки ограничителни мерки по отношение на гражданските свободи и че се съобщава за нарушения на правата на човека срещу протестиращи и журналисти, като най-малко 18 души, сред които правителствени служители, магистрати и опозиционни лидери, са били произволно задържани;
Г.	като има предвид, че лидери на политическата опозиция са били задържани в деня на преврата и оттогава са държани в изолация без достъп до правна защита;
Д.	като има предвид, че кандидатът за президент Фернандо Диаш да Коща намери убежище в посолството на Нигерия; като има предвид, че президентът Ембало получи разрешение да напусне страната;
Е.	като има предвид, че участието на Гвинея Бисау в Африканския съюз, Общността на португалоезичните държави и Икономическата общност на западноафриканските държави беше спряно до възстановяването на конституционния ред;
1.	категорично осъжда завземането на властта от военните на 26 ноември 2025 г. и прекъсването на изборния процес; отхвърля противоконституционната смяна на правителството и призовава за незабавно възстановяване на конституционния ред и на изборния процес в Гвинея Бисау;
2.	решително осъжда непропорционалното използване на сила от страна на силите за сигурност срещу населението; призовава всички страни да се въздържат от актове на насилие; призовава за независимо разследване на нарушенията на правата на човека, както и за подвеждане под съдебна отговорност на лицата, отговорни за преврата и за нарушенията на правата на човека;
3.	изисква незабавното и безусловно освобождаване на лидерите на политическата опозиция Домингуш Симойнш Перейра, Октавиу Лопеш, Марсиано Инди, Роберто Мбесба и всички други произволно задържани лица;
4.	осъжда жестоките репресии на хунтата срещу активисти, журналисти, защитници на правата на човека и гражданското общество; призовава за премахване на всички ограничения спрямо независимите медии и за прекратяване на всички форми на преследване на гражданското общество;
5.	призовава избирателната комисия на Гвинея Бисау да публикува проверените изборни резултати без военна или политическа намеса;
6.	настоятелно призовава за приобщаващ политически диалог между всички основни заинтересовани страни с подкрепата на регионалните участници с цел осъществяване на структурни реформи за укрепване на демокрацията и принципите на правовата държава;
7.	настоятелно призовава ЕС незабавно да преразгледа своите споразумения и финансиране, да гарантира, че фондовете за сътрудничество не укрепват хунтата и други авторитарни структури, и да даде приоритет на подкрепата за демократичното гражданско общество;
8.	призовава Съвета да обмисли предприемането на ограничителни мерки срещу лицата, отговорни за преврата и за широко разпространените нарушения на правата на човека;
9.	възлага на своя председател да предаде настоящата резолюция на Съвета, на Комисията, на органите на Гвинея Бисау, на африканските регионални организации, на Общността на португалоезичните държави и на Организацията на обединените нации.

